奉思斯遠兄成詩以寄
作者：趙蕃
朝代：宋

paragraphs: 叢叢庭前萱，葉葉簷外蕉。
何曾百憂釋，但覺中心焦。
故人在何許，山川極吳楚。
大江湧奔騰，重湖互吞吐。
別來書不至，更望詩能寄。
相從志若何，相去有如此。
普天仰何大，一己俯何隘。
胡爲自羅網，無事忽投械。
憑高政悠悠，思遠忽不收。
歸來重有感，立壁成幽幽。
萱叢暗已歛，蕉葉抽未展。
百憂攻余心，舐筆空喁噞。